《长安秋草篇（小引）》
明代·王留

吴市畸人，燕都逐客，南冠寄食，西第佣书。
已伤飒飒三秋，更苦奄奄一病。
繁华耀日，难依桃李之荣；乱叶吟风，空逐梗萍之困。
睹兹衰草，倍触羁怀。
爰托篇章，聊鸣感愤。
春光一夜到皇都，细草茸葺茁九衢。
绿作酒茵花底布，青为舞席树边铺。
才发园林又离落，已遍郊墟及城郭。
微寒微暖日融融，不雨不晴烟漠漠。
别有轻风拂面来，似教著意一时栽。
初生墙角那输柳，渐长阶前不辨苔。
初生渐长春亡赖，颜色虽同异根蒂。
已效虞兮号美人，还随郑氏名书带。
从他曲径与平堤，百里春城一望齐。
衬将乳燕呢喃舌，染向名驹蹀躞蹄。
长长短短纷如许，何处冶游无笑语。
醉时藉枕任王孙，斗处追寻怜士女。
水边林下偶潜窥，正在名园逐队嬉。
罗袖低笼藏不见，翠钿轻落隐难知。
风来枝叶交相亚，亦有幽花自开谢。
根软偏宜踘蹴场，茎柔不耐秋千架。
别生一种深宫里，宫树宫云贵相比。
内庭尝映小娥裙，驰道曾承至尊履。
更有春期暗里潜，和泥印出凤鞋尖。
行云只恐朝将化，多露宁愁夜欲沾。
一春将尽封姨恶，草头红日浑如错。
已当二月三月余，渐见桃花李花落。
落花无数随泥淖，时过难干草相较。
蝶翅初依帘幂间，蛙声偏向池塘闹。
长夏犹然好时节，一到凉天有分别。
才经秋雨便离披，更入秋风易销折。
秋雨秋风打复吹，秋风萧索一庭悲。
江州司马衫都湿，金谷姬人发乍披。
轻云蔽天寒意动，遂有微霜忍相送。
泥深张径昼无人，水落谢池宵不梦。
道傍篱下总葳蕤，欲直还欹力不支。
恍类名花初睡后，只疑弱柳乍眠时。
如绵似雪苔相衬，半死全枯有谁认。
飒飒无缘入纤手，萧萧祗合随衰鬓。
背霜几种人留得，憔悴无过迟顷刻。
腐时不若化流萤，死后可怜同促织。
纷纷傍岸复临流，客到寒郊不肯留。
拾翠已忘前度乐，踏青谁记昔时游。
远目何堪立高垄，但有枯荄目前壅。
青处难寻学士湖，白边错认明妃冢。
此时豪华游猎客，蹂躏何曾少怜惜。
犬鹰空说有精神，狐兔自然无窟宅。
莫怪山童不管取，天心催折人无主。
鸟从雪下啄还悲，犊过霜前啮尤苦。
北风射人寒益峭，漫向空原恋残照。
斧斤但许给山樵，烟火只堪供野烧。
独有天涯作羁旅，几回欲削还延伫。
忍教落叶无栖泊，任取飞蓬多伴侣。
也知人世自无情，此草虽枯旋复荣。
待得春风吹到处，丛丛重向日边生。

作者简介：明苏州府长洲人，字亦房。王稚登子。以诗名，有隽才。科举不得意。卒年不满四十。